आखिर कहां हैं पूर्व केंद्रीय वित्तमंत्री पी. चिदंबरम?  
चिदंबरम की आखिरी लोकेशन लोधी रोड थी
उसके बाद से चिदंबरम के दोनों मोबाइल फोन बंद हैं
सीबीआई कई जगह कर रही है छापेमारी
पूर्व केंद्रीय मंत्री पी चिदंबरम (P Chidambaram) को सुप्रीम कोर्ट से भी तुरंत राहत नहीं मिली है. चिदंबरम ने सुप्रीम कोर्ट में याचिका दाखिल करके अंतरिम संरक्षण की मांग की थी. कोर्ट नंबर तीन में जस्टिस एन वी रमना के सामने की याचिका दाखिल करके जल्द सुनवाई की मांग की गई थी. लेकिन जस्टिस रमना ने कहा कि वह याचिका सीजेआई को भेज रहे हैं, वे तय करेंगे कि याचिका पर सुनवाई कब होगी? वहीं, CBI तथा प्रवर्तन निदेशालय (ED) ने पूर्व केंद्रीय मंत्री पी. चिदम्बरम की गिरफ्तारी से राहत मांगने वाली याचिका के संदर्भ में सुप्रीम कोर्ट में कैविएट दाखिल किए हैं. अब कोर्ट कैविएट दायर करने वालों का पक्ष सुने बिना मामले में कोई फैसला नहीं सुना सकता है. इससे पहले INX मीडिया केस में पूर्व केंद्रीय वित्तमंत्री तथा कांग्रेस नेता पी. चिदम्बरम की अग्रिम ज़मानत याचिका दिल्ली हाईकोर्ट ने मंगलवार को खारिज कर दी थी, जिसके बाद उनकी गिरफ्तारी के कयास लगाए जाने लगे थे, लेकिन CBI को वह घर पर नहीं मिले. आइए पढ़ते हैं, मंगलवार से अब तक क्या-क्या हुआ...